Михаил Лермонтов
Роден бе той за радост…

Превод от руски: Александър Миланов, —

chitanka.info

Роден бе той за радост, за мечти

и за възторзи мирни! Но безумен,

със детството си рано се прости

и вля сърцето си в живота шумен.

Не го закрили бог, не го спаси светът.

Тъй сочен плод, без време щом узрее,

осиротял сред цветове живее —

не радва ни очите, ни вкусът.

Сред разцъфтели красоти той чака смърт.

Гризе го лаком червей без покой.

По клонките потрепват плодовете,

а пък на свойта клонка тегне той,

догдето го откъснат ветровете.

През младините — старец! С ужас ням

напразно търсиш равни; сред тълпата

вървиш, макар без отклик във душата —

ни господар, ни роб в света голям —

сам в чувствата и в мислите си сам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.